Zdravie pre telo i dušu (Ukážka)
Author: Jadwiga Górnicka
Date: 2017-06-04 22:00:00+00:00
Description: Ako si udržať zdravie tela i ducha? Ako sa starať o svoju imunitu a nepodliehať chorobám? Na tieto otázky odpovedá odborníčka na prírodnú medicínu dr. Górnicka v knihe, ktorá vychádza z jej dlhoročnej lekárskej praxe. Dr. Górnicka v nej odhaľuje tajomstvo správneho dýchania, dobrej výživy a...
Publisher: Ikar

Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

Copyright © 2014 by Agencja Wydawnicza Jerzy Mostowski, Poland

Translation © 2016 by Dagmar Turčanová

Slovak edition © 2017 by Ikar

ISBN 978-80-551-5575-3

MOJE

DOBRODRUŽSTVO

S PRÍRODNOU MEDICÍNOU

Múdry človek by mal vedieť, že zdravie
je jeho najcennejší majetok, a mal by sa učiť
sám liečiť svoje choroby.

Hippokrates

Medicínu som začala študovať pred druhou svetovou vojnou vo Varšave a štúdium som ukončila až po vojne v Poznani. Od roku 1956 som pracovala v nemocniciach a doplnkovo aj v ambulanciách. Okrem iných nemocníc som bola zamestnaná v nemocnici v Braniewe, Olsztyne, vo Varšave v Bielanskej nemocnici, bola som členkou kolektívu prof. Hartwiga. Bol to vynikajúci špecialista na internú medicínu, ktorý mal jednoduché, ale nesmierne efektívne nápady týkajúce sa liečby niektorých chorôb. Všetci, čo sme pracovali pod jeho vedením, sme sa mohli od neho veľa naučiť. Dvadsaťdva rokov som liečila tak, ako som sa naučila na lekárskej fakulte. Medzitým som si urobila atestáciu prvého a druhého stupňa v odbore interná medicína.

Moje dobrodružstvo s prírodnou medicínou sa začalo pred mnohými rokmi a vyplynulo z osobnej skúsenosti. V tom čase ma trápili neustále bolesti žalúdka a čriev. Celú tráviacu sústavu som mala rozladenú a nepomáhali mi nijaké lieky. Potom som celkom náhodou stretla bylinkára Witolda Poprzęckého, ktorý ma správnou kombináciou bylín vyliečil v priebehu niekoľkých týždňov. Rovnaké lieky som teda začala predpisovať svojim pacientom. Zaberali. To ma, pochopiteľne, zaujalo. Začala som študovať u prof. Aleksandra Ożarowského, vynikajúceho odborníka na byliny a ich účinky. Učila som sa vlastnosti bylín a zásady ich kombinovania, pretože zmesi účinkujú silnejšie než jednotlivé rastliny, a oboznamovala som sa s receptúrami. Vyhľadávala som aj staré receptúry ľudového liečiteľstva a odporúčala som ich pacientom. Posledných 40 rokov mojej praxe sa nesie v duchu prírodnej medicíny, ktorú úspešne aplikujem dodnes.

HODNOTENIE LIEČIVÝCH ÚČINKOV BYLÍN

Bylinky sú výborné. Možno účinkujú pomalšie ako syntetické lieky, ale zato nemajú také negatívne vedľajšie účinky na iné orgány. V organizme sa navyše nehromadia a prípadný prebytok sa vylúči. Zo súčasných výskumov vyplýva, že zastúpenie aktívnych látok je vyššie v liečivých rastlinách rastúcich vo voľnej prírode než v umelo pestovaných rastlinách, hoci aj tie sú účinné. Pri začatí liečby sa snažím odhaliť príčinu choroby, vyliečiť ju, ale neuškodiť. Vo svojich odporúčaniach aplikujem aj liečbu šťavami a apiterapiu.

V praxi som si overila liečivé účinky medu, propolisu a kvetného peľu. Kedysi bolo takýchto lekárov málo, preto ma v roku 1985 pozvali prednášať na túto tému na medzinárodný zjazd včelárov. Včelársky zväz ma potom ešte často pozýval na rôzne stretnutia a s mnohými ľuďmi sa dodnes priatelím. Po rokoch praxe som nadobudla skúsenosti aj vedomosti, ktoré odovzdávam v mnohých článkoch a knihách.

LEKÁRKA A SPISOVATEĽKA

Moje prvé texty o bylinkárstve vyšli v kieleckom časopise Przemiany a stretli sa s veľmi dobrým čitateľským ohlasom. Ďalej som publikovala v časopisoch Magazyn Rodzinny, Twój Ilustrowany tygodnik, Moje Zdrowie, Poradnik Domowy a mnohých ďalších.

Na základe týchto článkov a množstva listov od čitateľov, v ktorých písali o svojich problémoch, vznikla moja prvá a najslávnejšia kniha – Lekáreň prírody. V ďalšej knižke Na zdravie. Sprievodca Dr. Górnickej som vysvetlila svoju filozofiu liečenia a odovzdala časť svojich skúseností. Nasledovali ďalšie knihy a vydavateľské série. Myslím si, že sú a budú užitočné pre mnohých pacientov aj pre tých, ktorí chcú žiť zdravo a nepoddávať sa chorobám.

Prevencia, ako všetci vieme, je lepšia ako liečba. Mám dojem, že časy vychvaľovania účinnosti syntetických liekov už pominuli a v mnohých krajinách sa pacienti vracajú k prírodným prostriedkom. Farmaceutiká síce rýchlo zaberali, ale predsa len poškodzovali iné orgány. Jedna vyliečená choroba vyvolala ďalšie, a tak sa vytvárala nekonečná reťaz.

TRADIČNÁ A PRÍRODNÁ MEDICÍNA

Medicína na celom svete rozdelila vedu o človeku a jeho chorobách na veľmi úzke špecializácie a liečba pacientov prebieha bez holistického, celostného pohľadu. Každý špecialista sa zaoberá predovšetkým ochorením svojho orgánu, pričom ostatným sústavám a celému človeku venuje len neveľkú pozornosť. V prípade nášho zdravotníctva sa k tomu pridáva aj obrovská záťaž lekárov. Ak musí všeobecný lekár prijať 20 – 30 pacientov denne, koľko minút môže venovať rozhovoru s každým z nich? Funguje takmer ako automat a ťažko očakávať, že to bude inak.

Návšteva pacienta u mňa trvala 2 až 3 hodiny. Mala som čas viesť podrobný rozhovor, predpísať lieky a naučiť chorého veľa dôležitých cvičení, ktoré bude samostatne vykonávať doma.

Treba spomenúť ešte jednu vec, týkajúcu sa zdravotného stavu našej spoločnosti. Máme, žiaľ, sklony k príliš unáhleným rozhodnutiam, pokiaľ ide o užívanie liekov a výživových doplnkov. V prípade závažnej choroby všeobecný lekár pošle pacienta k viacerým špecialistom a každý z nich po vyšetrení naordinuje svoje lieky. Pacient sa už nevráti k všeobecnému lekárovi, ktorý preskúma všetky recepty a zoznam zredukuje. Zoznam prípravkov, ktoré pacient užíva, bude teda dlhý. Náklady znášajú pacient a poisťovňa, ale zdravotný stav chorých sa nijako nelepší. Skôr naopak.

VÝCHODNÁ MEDICÍNA AKO INŠPIRÁCIA

Vráťme sa k prírodnej medicíne. Inšpiráciu som hľadala aj vo východnej medicíne, ktorá má niekoľkotisícročné skúsenosti. Človeka navyše vždy chápala ako celok. Z nej sme sa naučili masáž chodidiel, čiže reflexoterapiu, masáž šiacu, akupunktúru a mnoho ďalších metód a liečebných prostriedkov. S vynikajúcimi výsledkami ich odporúčam svojim pacientom. Prečo? Pretože spojenie viacerých prírodných metód, a to fytoterapie a apiterapie, homeopatie a masáže chodidiel, významne skracuje čas liečby a urýchľuje vyzdravenie.

Východná medicína ma naučila predovšetkým oceniť význam dýchania a správneho priebehu tohto procesu. Má zásadný význam pre zdravie pacienta. Naučiť pacienta dychové cvičenia a masáž šiacu, ktorá spriechodní nos a dutiny, sú piliere môjho spôsobu liečenia.

DÝCHANIE PREDOVŠETKÝM

Aký je význam masáže šiacu? Neustále upchatý nos a navyše veľmi časté zápaly prínosových dutín vedú k tomu, že telo dostáva príliš málo kyslíka. Človek vtedy dýcha len hornou časťou pľúc. Prijímaná potrava sa absorbuje len čiastočne, vzniká nedostatok vitamínov, minerálov, tukov, bielkovín, rozličné nespálené zvyšky sa ukladajú v rôznych orgánoch, napr. v kĺboch a tukovom tkanive.

Veľa chorôb vzniká v súvislosti s nedostatkom týchto dôležitých látok. Takmer zázraky robí masáž šiacu nosa a prínosových dutín, spojená s vymazaním vnútra nosa propolisovým medom, ktorý má antibakteriálne účinky, ako aj nácvik bránicového dýchania. Správne dýchanie v spojitosti s masážou šiacu lieči štítnu žľazu, zlepšuje činnosť hypofýzy, ktorá reguluje pohlavné hormóny, čiže pozitívne ovplyvňuje fungovanie týchto orgánov. Zlepšujú sa aj sluch a zrak, pretože pod dutinou klinovej kosti, ktorú masírujeme, sa križujú zrakové nervy.

HOMEOPATIA

Patrím medzi veľkých zástancov homeopatie, s ktorou som sa stretla v osemdesiatych rokoch minulého storočia vo Francúzsku. Ukázalo sa, že moji francúzski známi liečia – najmä deti – homeopatikami, aj napriek tomu, že musia cestovať niekoľko desiatok kilometrov k špecialistovi. Rozprávala som sa vtedy s miestnymi homeopatmi a ich skúsenosti boli naozaj pozoruhodné. Napokon sa tieto prípravky objavili aj v Poľsku a ja som ich začala odporúčať, pretože účinkujú a často sa aj užívajú jednoduchšie než iné prírodné prostriedky.

Pred rokmi som napríklad odporúčala na žalúdočné vredy piť šťavu zo surových zemiakov, ktorá síce pomáha, ale neveľmi príjemne chutí. Nič iné som však vtedy nepoznala. Dnes všetky takéto choroby úspešne liečim homeopatikami (Gastricumeelom, Duodenoheelom). Užívanie pastiliek je pre pacienta menej obťažujúce.

OSVEDČENÁ LIEČBA

Niekto raz poznamenal, že pri čítaní mojich rád vzniká dojem, že mnohé choroby sa liečia prinajmenšom sčasti podobne. V podstate je to pravda. Pri väčšine chorôb odporúčam masáž šiacu a bránicové dýchanie. Ďalším častým odporúčaním je očista hrubého čreva pomocou 20-percentného prípravku Natrium Thiosulfuricum a 10-dňová ryžová diéta.

V hrubom čreve, v ktorom sa roky hromadia nestrávené zvyšky potravy v podobe výkalových kameňov, prebiehajú hnilobné procesy. Hnilobné baktérie spolu s krvou krúžia po celom tele a takto vzniká veľa chorôb. Organizmus sa bráni vypudením toxínov, napr. cez kožu, ktorá sa pokryje pľuzgiermi. Vtedy sa objavujú akné, opakujúca sa svrbivá žihľavka, škvrny. Očistenie hrubého čreva s následnou ryžovou diétou zbaví telo toxických usadenín. Pôsobí to priaznivo na všetky orgány a umožňuje zbaviť sa zápchy – skutočnej kliatby našich čias. Týmto spôsobom liečime predovšetkým sliznicu hrubého čreva a kožné alergie, ekzémy a podobne. Očistenie tela od usadenín a zlepšenie dýchania sú základom účinnej liečby.

DÔLEŽITOSŤ OČISTY

Očista tela patrí medzi najstaršie spôsoby liečenia, ktoré ľudstvo pozná. O potrebe pravidelných pôstov a hladoviek hovoria staré východné filozofie aj všetky veľké náboženstvá. Spomínajú sa aj v Starom a Novom zákone. Prečo? Ľudské telo možno prirovnať ku kozubu, v ktorom horí drevo, aby bolo teplo. Dym pri spaľovaní uniká komínom, zvyšky vyberieme vo forme popolu. Napriek tomu však z času na čas treba vyčistiť komínové rúrky, pretože sa v nich usadzujú sadze.

To isté sa deje v ľudskom tele. Aj napriek dobre fungujúcim systémom vylučovania v tele vždy zostanú škodlivé produkty metabolizmu. Väčšinu pacientov, ako vyplýva z desiatok rokov mojej lekárskej praxe, trápi upchatý nos, majú choré dutiny a plytko dýchajú, čo znamená, že bunky dostávajú príliš málo kyslíka. O to viac toxínov zostáva v tele, živiny sa horšie vstrebávajú. Ak zlepšíme dýchanie a prečistíme hrubé črevo, celý organizmus začne fungovať lepšie. Naše bunky chcú byť zdravé, treba im len pomôcť.

Pred mnohými rokmi mi takto starý lekár vyliečil účinne a navždy kožnú alergiu. Túto metódu som potom mnoho rokov overovala aj pri iných chorobách a vždy zabrala. Po dosiahnutí veku 40 rokov sa má takáto očista organizmu aplikovať 2-krát ročne. Udržiavajú sa tým zdravie aj krása.

AKO SI UDRŽAŤ ZDRAVIE

Na udržanie zdravia v podstate stačia masáž šiacu, správne dýchanie a pravidelná očista tela. Nezabúdajme ani na prechádzky, cvičenie a správne stravovanie, čiže konzumáciu stravy bohatej na zeleninu, ovocie a vlákninu. Vláknina, ktorá sa nachádza v ovse, je pre nás zvlášť cenná. Všetkým preto odporúčam zdravé raňajky, ktorých základom sú ovsené otruby a mleté ľanové semená. Otruby prečisťujú tepny a predchádzajú ateroskleróze, ľanové semená zasa chránia sliznicu žalúdka a čriev a sú zdrojom vlákniny a nenasýtených mastných kyselín.

Ľuďom vykonávajúcim mimoriadne vyčerpávajúcu intelektuálnu prácu odporúčam konzumovať kvetný peľ s propolisovým medom. Lyžicu mletého peľu možno pridať do raňajok, vsypať do kávy alebo čaju a osladiť medom. Kvetný peľ je skutočnou zásobárňou ľahko vstrebateľných vitamínov, minerálov a enzýmov. Okrem toho detoxikuje organizmus, napr. po liekoch, nadmernom fajčení, a je aj zdrojom bielkovín. Odporúčam ho preto všetkým pacientom s nádorovou chorobou počas chemoterapie a rádioterapie. Ak užívajú peľ, lepšie znášajú túto náročnú liečbu. Zdraví ľudia po vy- pití kávy alebo čaju s peľom a medom zažívajú príval síl a energie, necítia hlad, nedostatky dôležitých živín sa kompenzujú.

NA ZÁVER

Už viac ako päťdesiat rokov trpím progresívnym reumatoidným zápalom kĺbov. Pred rokmi som sa objednala do Reumatologického ústavu vo Varšave. Dali mi lieky, po ktorých ma trápili silné bolesti žalúdka a čriev. Pri kontrole mi lekár povedal, že ak ich nebudem brať, prestanem chodiť a budem sa pohybovať len na invalidnom vozíku. Začala som sa liečiť bylinkami, aplikovať svoje prírodné metódy a ešte stále chodím. Občas ma bolievajú kĺby prstov na pravej ruke, čo mi sťažuje vypisovanie receptov, ale choroba nepostupuje ďalej. Dokážem prejsť 1 až 2 kilometre denne a cítim sa výborne. Myslím si, že keby som vtedy, na začiatku progresívneho reumatizmu, mala terajšie skúsenosti, zbavila by som sa choroby úplne. Napriek tomu som rada, že som sa nevzdala. Skutočnosť, že som ešte stále potrebná svojim čitateľom, mi dodáva silu a ohromné uspokojenie.

Table of Contents

MOJE DOBRODRUŽSTVO S PRÍRODNOU MEDICÍNOU